Brugte biler og skrot hober sig op på en grund i Aggersund i den nordlige del af Vesthimmerland og har efterhånden gjort det i flere år. Bilerne generer resten af byen, og borgerne har flere gange klaget over problemet. Kommunen har flere gange forsøgt at gøre noget ved det, indtil videre uden held, men nu er en løsning måske på vej. Det er brugtvognsforhandleren Kenneth Haastrup, der ejer grunden, og han har flere gange sagt, at han ikke har planer om at fjerne bilerne. Han holder fast i, at de skal sælges som brugte biler og ikke som skrot. Tidligere på året gik det nordjyske folketingsmedlem Preben Bang Henriksen (V) til transportminister Ole Birk Olesen (LA) for at få svar på, om en paragraf i byggeloven eventuelt kunne give kommunen lov til at fjerne bilerne fra grunden for Kenneth Haastrups regning. Her fik han at vide, at paragraffen godt kunne bruges, hvilket Preben Bang Henriksen meldte videre til Vesthimmerlands Kommune. Ifølge borgmesteren i Vesthimmerlands Kommune Per Bach Laursen (V) kunne loven dog ikke bruges alligevel. - Vi har forsøgt at efterkomme paragraffen, men det viste sig ikke at holde stik. Det største problem på grunden er bilerne, og de falder ikke ind under byggeloven, siger Per Bach Laursen. Det har dog ikke slået bormesteren helt ud af kurs og nu er han gået til erhvervsminister Rasmus Jarlov (K) for at klage sin nød. - Vi forklarede situationen til ministeren her sidst i september og afventer nu et endeligt svar. Kommunernes Landsforening er inde over, og jeg har sat min lid til, at vi nu finder en løsning, siger Per Bach Laursen. Udover det forsøger kommunen også at holde snor i brugtvognsforhandleren på daglig basis efter aftale med politiet og kommunens miljø- og teknikafdeling. - Politiet er orienteret om sagen og har mere fokus på det. Vi sørger også løbende for at lave tilsyn deroppe, hvor vi sender to medarbejdere ud for at dokumentere, at bilerne skal bruges til skrot og ikke sælges som brugtvogne, som forhandleren ellers påstår, siger Per Bach Laursen.

Referat:
Vesthimmerlands Kommune har forsøgt at bruge en paragraf i byggeloven til at få skrothandleren i Aggersund til at rydde op på sin grund, men uden held. Nu afventer de svar fra Christiansborg.